
Sülysáp Nagyközség Képviselő-testületének

2012. február 15-én tartandó ülésére

7. napirendhez

Tárgy: Szent István Általános Iskola minőségirányítási programjának jóváhagyása
Tisztelt Képviselő-testület!

A közoktatásról szóló 1993. évi LXXIX. törvény (továbbiakban: Kt.) 102. § (2) bekezdésének f) pontja szerint a helyi önkormányzatnak, mint fenntartónak kell jóváhagynia az önkormányzati közoktatási intézmények minőségirányítási programját (IMIP).

A közoktatási intézmény feladatai hatékony, törvényes és szakszerű végrehajtásának folyamatos javítása, fejlesztése céljából meghatározza minőségpolitikáját. A minőségpolitika végrehajtása érdekében minőségfejlesztési rendszert épít ki és működtet. A minőségpolitikát és a minőségfejlesztési rendszert a közoktatási intézmény minőségirányítási programjában kell meghatározni. Az intézményi minőségirányítási programot az intézmény vezetője készíti el, és az alkalmazotti közösség fogadja el. Elfogadás előtt be kell szerezni az iskolai diákönkormányzat, szülői munkaközösség véleményét is. Az intézményi minőségirányítási program a fenntartó jóváhagyásával válik érvényessé.
A közoktatási törvény 103. § (1) bekezdése értelmében a fenntartó a minőségirányítási program jóváhagyását akkor tagadhatja meg, ha annak tartalma jogszabályellenes, továbbá ha az elfogadási procedúra nem felelt meg a jogszabályoknak. Az intézményi minőségirányítási program jóváhagyása megtagadható akkor is, ha a végrehajtásához szükséges feltételek nincsenek biztosítva, továbbá ha nincs összhangban az önkormányzati minőségirányítási programmal (ÖMIP).

A Szent István Általános Iskola által elkészített minőségirányítási program összhangban áll az önkormányzat minőségirányítási programjával. Mind a fenntartó mind a közoktatási intézmény jogszabályi kereteken belül törekszik a helyi társadalom valamennyi rétege közoktatással kapcsolatos elvárásainak kielégítésére, kiemelten fontosnak tartja a társadalmi esélyegyenlőtlenségek csökkentését, az abból következő hatások mérséklését a hátrányos helyzetű gyermekek, tanulók felzárkóztatása, továbbá a tehetségek felismerése és gondozása révén. Az önkormányzat folyamatosan figyelemmel kíséri a közoktatási feladatellátás minőségét, aminek keretében folyamatosan ellenőrzi és értékeli az intézmények működését, továbbá méri, értékeli és visszacsatolja a közoktatás-szolgáltatást igénybevevők elégedettségét, elégedetlenségét és elvárásait.
Kérem a Tisztelt Képviselő-testületet, hogy a Szent István Általános Iskola intézményi minőségirányítási programjának jóváhagyásáról dönteni szíveskedjenek!
…/2012. (II. 15. ) ÖKT határozati javaslat

Sülysáp Nagyközség Önkormányzata Képviselő-testülete megtárgyalta és a közoktatásról szóló 1993. évi LXXIX. törvény 102. § (2) f) pontja alapján jóváhagyja a Szent István Általános Iskola 2011…….-én kelt intézményi minőségirányítási programját (IMIP).

Horinka László. s.k.  

Láttam!

